Arne Brustad
Store norske leksikon,Sport og spill,Ballsport,Fotball,Norsk fotball
Arne Brustad, populært kalt «Obersten» og «Nordens italiener», er en tidligere norsk fotballspiller som spilte ytre venstre. I bronsefinalen under OL i Berlin i 1936 scoret han alle de tre målene for «bronselaget», da Polen ble slått 3–2.
Fakta Antall landskamper: 33 (1935–1946) Antall mål: 17 Klubb: Lyn  Ungdomsklubb: Ullevål IL Høydepunkt: OL-bronse i 1936 Spillestil Som spiller var Brustad kjent for sin energiske, hissige og uberegnelige spillestil. Han var lynrask og driblesterk i tillegg til å inneha en sterk vinnervilje, noe som ga seg utslag i at han kunne virke småsint og unorsk ute på banen, derav også kallenavnet «Nordens italiener». Meritter på landslaget Brustad vant OL-bronse med bronselaget i Berlin i 1936, der han scoret alle de tre norske målene i bronsefinalen i 3–2-seieren over Polen. Han var også nest sist på begge scoringene i kampen mot Tyskland, der Norge, med Adolf Hitler på tribunen, overraskende vant 2–0. I tillegg scoret Brustad utligningsmålet til 1–1 i VM-kampen mot Italia i 1938, og fem minutter før slutt satte han inn ett mål til, et mål som meget tvilsomt ble annullert for offside. I ekstraomgangene scoret Italia én gang og vant 2–1. Som følge av innsatsen i kampen mot Italia ble Brustad, som den eneste fra Norden, tatt ut på Kontinent-laget, som møtte England i 1938. Brustad ble også den første som scoret fire mål i en landskamp, inklusive et hat trick i løpet av 11 minutter, i en landskamp mot Finland i 1938, der Norge vant 9–0 på Ullevaal. Meritter i klubbfotball Brustad ble cupmester (norgesmester) med Lyn to ganger, i 1945 og 1946. Les mer i Store norske leksikon norsk fotball fotball Litteratur Bertelsen, Berglund, Odden: Oppslagsbok om norsk fotball, Wagner og Flust forlag, 2000 T. A. Schanke: Norsk idrettsleksikon A. Halvorsen, A. Eriksen: Norges fotballeksikon